สภาผู้ส่งออกฯชี้ปี 60 ส่งออกโต 2% มองผลบวกราคาน้ำมันสูงขึ้น
สภาผู้ส่งออกฯชี้ปี 60 ส่งออกโต 2% มองผลบวกราคาน้ำมันสูงขึ้น
31 ม.ค. 2560

สภาผู้ส่งสินค้าทางเรือแห่งประเทศไทย (สรท.) หรือสภาผู้ส่งออก เปิดเผยว่า การส่งออกของไทยในปี 2560 คาดจะเติบโตได้ประมาณ 2% จากผลของทิศทางราคาน้ำมันดิบที่เริ่มปรับตัวสูงขึ้นตั้งแต่ช่วงปลายปี 2559
โดยยังมีปัจจัยที่ต้องเฝ้าระวัง ประกอบด้วย 1.อัตราการเติบโตที่แท้จริงของโลกและประเทศคู่ค้าหลัก ว่าจะเป็นไปตามที่คาดการณ์ไว้หรือไม่ 2.สถานการณ์ความขัดแย้งและการเมืองระหว่างประเทศ จะส่งผลกระทบต่อความเชื่อมั่นของผู้บริโภคมากน้อยเพียงใด 3.สงครามการค้าและข้อกีดกันทางการค้าระหว่างประเทศ โดยเฉพาะนโยบายของสหรัฐฯ และการตอบโต้จากประเทศคู่ค้าหลัก
4.ความผันผวนของอัตราแลกเปลี่ยนในตลาดโลก และการแข็งค่าของเงินบาทเมื่อเปรียบเทียบกับค่าเงินของประเทศคู่แข่ง 5.สถานการณ์ราคาพลังงาน และสินค้าโภคภัณฑ์ในตลาดโลก จะมีความยั่งยืนและได้รับผลกระทบจากนโยบายด้านพลังงานของสหรัฐฯ อย่างไร
6.การลงทุนทางตรงของจีนภายนอกประเทศ จะส่งผลในทางบวกและทางลบต่อมูลค่าการส่งออกสินค้าไทยอย่างไร 7.สถานการณ์การค้าชายแดนกับประเทศ CLMV ซึ่งอาจทรงตัว เพราะความล่าช้าในการดำเนินมาตรการแก้ไขปัญหา ทั้งด้านโครงสร้างพื้นฐานและกฎระเบียบที่เกี่ยวข้อง และ 8.ภัยธรรมชาติที่มีความรุนแรงมากขึ้น
ขณะที่ภาพรวมการส่งออกของไทยในปี 2559 มีมูลค่ารวม 215,326 ล้านดอลลาร์ เติบโต 0.45%
                